Bogodu jwa leruo bo ile magoletsa kwa Kgalagadi
Motshwarelela rapodisi a Tsabong Assistant Superintendent Keagatswe Lorato a re mapodisi ga ba jesiwe diwelang ke bogodu jwa leruo bogolo jang jwa dihutshane jo bo ileng magoletsa mo kgaolong ya Kgalagadi borwa. Mo potsolosong le ba lekalana la dikgang la BOPA ka Labotlhano, Ast Supt Lorato o tlhalositse fa mapodisi a tlhotlhomisa tiragalo e mo go yone,go fitlhetsweng banna bangwe ba le babedi ka dinamane tse tharo tse go belaelesegang e le tsa bogodu. Assistant Superintendent Lorato o boletse fa morago ga go longwa tsebe ke mongwe, ba ne ba ragogela ko lefelong leo, mme ba fitlhela marole mo lesakeng la babelaelwa bao kwa morakeng mongwe gaufi le motse wa Tsabong. O boletse fa mapodisi ba fitlhetse matshwao le ditshipi tsa babelaelwa bao, ba ba dingwaga tse di leng masome a marataro mo maroleng ao, a a kaileng fa a farologana le bommatsone morago ga go lemogwa ke beng ba tsone. Assistant Superintendent Lorato o kaile fa babelaelwa bao ba sa ntse ba thusa mapodisi mo ditlhotlhomisong mabapi le tiragalo eo, mme e tla re mo bogaufing ba isiwe fa pele ga lekgotla la ga mmakaseterata. Mme fa ba ka bonwa molato ba tla a tlholelwa dingwaga tse tlhano mo kgolegelong kana go feta foo. Rre Lorato o tlhomamisitse fa bogodu jwa leruo bo gaketse thata mo kgaolong ya gagwe, ka mo ngwageng ono go simolola ka kgwedi ya Hirikgong go fitlha e e fitileng ba setse ba gatisitse dikgetsi tse di masome a mabedi le bongwe, tse bontsi jwa tsone e leng dihutshane. Assistant Superintendent Lorato a re e re ntswa puso e leka ka bojotlhe go tlhabolola matshelo a Batswana ka mananeo a farologanyeng, magodu one a dira maretshwa otlhe go amoga batho ditsa bone. O boletse fa mapodisi ba tla a tswelela ka go buisa diphuthego tsa kgotla mo merakeng, go tshwara dithuto seka dipuisano mo metseng ee farologanyeng mo kgaolong eo e le maiteko a go leka go fenya bogodu. O kaile fa maikaelelo e le go leka go gakolola barui, go ba ruta go tlhokomela leruo la bone ka go le tlhola kgapetsakgapetsa, go le tshuba, go le tshwaya le sa le lennye, ka seo se ka thusa thata mo go fediseng bogodu jwa leruo.BOPA